

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

2020 m. spalio 14 d.

Vilnius

Dėl Seimo Peticijų komisijos sprendimo

Lietuvos Respublikos Seimo Peticijų komisija (toliau – Komisija) 2020 m. spalio 14 d. posėdyje iš esmės išnagrinėjo Aleksėjaus Kulikausko ir kitų pareiškėjų peticiją „Dėl Lietuvos Respublikos bausmių vykdymo kodekso 92 straipsnio pakeitimo“ ir priėmė sprendimą atmesti joje pateiktą pasiūlymą Bausmių vykdymo kodekso 92 straipsnio 2 dalyje nustatyti galimybę paprastajai grupei priskirtiems laisvės atėmimo bausmę atliekantiems nuteistiesiems su savimi turėti asmeninius elektros prietaisus.

Komisija šį sprendimą priėmė, atsižvelgusi į Lietuvos Respublikos teisingumo ministerijos pateiktą nuomonę ir dėl šių motyvų:

1. Teisinis reguliavimas, nustatantis skirtingą nuteistiesiems suteikiamų teisių ir pareigų apimtį ir bausmės atlikimo tvarką, yra grindžiamas Bausmių vykdymo kodekso (toliau ­ BVK) 9 straipsnyje įtvirtintu teisingo ir progresyvaus bausmių atlikimo principu, pagal kurį nuteistojo teisinė padėtis tiesiogiai priklauso nuo to, kaip nuteistasis elgiasi bausmės atlikimo metu, ar laikosi nustatytų draudimų ir vykdo pareigas, koks yra jo požiūris į darbą bei mokymąsi, kaip jis reaguoja į psichologinį poveikį ir socialinės reabilitacijos priemones. Atsižvelgiant į tai, nuteistojo, kuris daro pažangą jo resocializacijos procese, teisinė padėtis švelninama suteikiant papildomas teises, atsisakant tam tikrų apribojimų. Tačiau tuo atveju, kai nuteistasis nedaro minėtos pažangos, nesilaiko nustatytų draudimų ir pareigų ir daro teisės pažeidimus, jo teisinė padėtis griežtinama (atimamos tam tikros teisės, nustatomos papildomos pareigos). Atsižvelgiant į minėtą principą, nuteistasis turi dėti visas pastangas ir savo elgesiu įrodyti, kad yra vertas pasitikėjimo, o kartu ir papildomų teisių.

Atsižvelgiant į minėtą principą, o taip pat siekiant išplėtoti pakopinį laisvės atėmimo bausmės atlikimo modelį, kuris labiau motyvuotų nuteistuosius asmeninėmis pastangomis siekti pažangos resocializacijos procese, Lietuvos Respublikos Seimas 2020 m. birželio 4 d. priėmė Lietuvos Respublikos bausmių vykdymo kodekso pakeitimo įstatymą Nr. XIII-3023 (toliau – BVK pakeitimo įstatymas), kuriame (BVK 92 straipsnis) leidžiamus nuteistiesiems su savimi turėti daiktus diferencijavo pagal jų elgesį bausmės atlikimo metu:

1) *lengvajai grupei priskirtiems (pažengusiems resocializacijos procese) nuteistiesiems* leista turėti: maisto produktus, laikraščius, žurnalus, knygas, drabužius, avalynę, patalynę (išskyrus antklodę, čiužinį ir pagalvę), laikrodžius, pagamintus ne iš brangiųjų metalų, higienos ir kanceliarijos reikmenis, elektros prietaisus ir kitus daiktus;

2) *paprastajai grupei priskirtiems (pažangos resocializacijos procese nedarantiems arba, kai stebima minimali tokia pažanga) nuteistiesiems* leista turėti: maisto produktus (išskyrus maisto produktus, kuriuos prieš vartojimą būtina termiškai apdoroti), laikraščius, žurnalus, knygas, drabužius, avalynę, patalynę (išskyrus antklodę, čiužinį ir pagalvę), laikrodžius, pagamintus ne iš brangiųjų metalų, barzdaskutę, higienos ir kanceliarijos reikmenis ir kitus daiktus;

3) *drausmės grupei priskirtiems (ignoruojantiems resocializacijos procesą ir darantiems teisės pažeidimus) nuteistiesiems leista* turėti: šviežius vaisius ir daržoves, drabužius, avalynę, higienos ir kanceliarijos reikmenis.

Paminėtais pakeitimais bausmių vykdymo sistemai buvo suteikta papildoma galimybė motyvuoti nuteistuosius keisti savo elgesį, siekti pažangos resocializacijos procese (t. y. siekti jų perkėlimo į lengvąją grupę) ir palaipsniui juos rengti paleidimui į laisvę, sudarant prielaidas tik pažangiems nuteistiesiems turėti daugiau daiktų, kuriais vėliau jie naudosis ir po bausmės atlikimo. Tuo tarpu peticijos pareiškėjai iš esmės siūlo atsisakyti minėto instrumento, kas mažintų nuteistųjų motyvaciją siekti pažangos resocializacijos procese, o tai nesuderinama su BVK 9 straipsnyje įtvirtintu principu.

2. Atsižvelgdamas į poreikį tinkamai pasirengti minėtų BVK pakeitimų įgyvendinimui, sudaryti alternatyvias nuteistųjų asmeninių daiktų turėjimui prielaidas naudotis atitinkamais daiktais, teisingumo ministras 2020 m. rugpjūčio 20 d. įsakymu Nr. 1R-275 patikslino Pataisos įstaigų ir tardymo izoliatorių vidaus tvarkos taisykles. Šiose taisyklėse buvo numatyta, kad paprastojoje grupėje laikomiems nuteistiesiems leidžiama turėti tik pačius būtiniausius elektros prietaisus, t. y. elektrinį virdulį, barzdaskutę, kišeninį (nešiojamąjį) radijo imtuvą, LED skaitymo lempą. Be to, kol pataisos įstaigose bus įrengtos specialios patalpos, kuriose laisvalaikio metu nuteistieji galės naudotis šių įstaigų parūpintais televizoriais, paprastojoje grupėje laikomiems nuteistiesiems iki 2021 m. birželio 1 d. leista naudotis nuosavais televizoriais. Pažymėtina, kad iki BVK pakeitimų įsigaliojimo bei šiuo metu, visi nuteistieji gali naudotis pataisos įstaigų kompiuteriais.

3. Visiems nuteistiesiems nustatytas leidžiamų turėti asmeninių daiktų katalogas, palyginus su kitų Europos Sąjungos valstybių narių praktika, yra labai liberalus, sudarantis jiems galimybes papildyti savo mitybos racioną plataus asortimento maisto produktais, o savo asmeninius poreikius tenkinti įvairių daiktų pagalba. Kitų Europos Sąjungos valstybių narių įkalinimo įstaigose nuteistiesiems leidžiamų įsigyti ir turėti maisto produktų ir daiktų asortimentas yra ženkliai siauresnis. Pavyzdžiui, uždaro tipo įkalinimo įstaigose jiems neretai leidžiama papildomai įsigyti tik užkandžių ir gaiviųjų gėrimų automatuose parduodamų produktų.

Atsižvelgiant į tai, kas pirmiau išdėstyta, Aleksėjaus Kulikausko ir kitų pareiškėjų peticijoje pateiktas siūlymas atmestinas.

Peticijų komisija, vadovaudamasi Peticijų įstatymo 12 straipsnio 3 dalies ir Seimo Peticijų komisijos nuostatų 28 punktu, siūlo Seimo seniūnų sueigai įtraukti į Lietuvos Respublikos Seimo rudens sesijos darbotvarkę protokolinio nutarimo dėl Peticijų komisijos sprendimo dėl Aleksėjaus Kulikausko ir kitų pareiškėjų peticijos projektą.

PRIDEDAMA:

1. Aleksėjaus Kulikausko ir kitų pareiškėjų peticijos kopija, 5 lapai.

2. Teisingumo ministerijos 2020 m. spalio 5 d. raštas Nr. (1.39E) 7R-6166, 2 lapai.

3. Išrašas iš Peticijų komisijos 2020 m. spalio 14 d. posėdžio protokolo Nr. 250-P-14, 1 lapas.

4. Lietuvos Respublikos Seimo protokolinio nutarimo projektas, 1 lapas.

Komisijos pirmininkas Petras Čimbaras

# Janina Šniaukštienė, tel. (8 5) 239 6819, el. p. janina.sniaukstiene@lrs.lt